Den mandlige fængselsbetjent blev beordret ned at ligge og skudt to gange i benene, da han mødte på arbejde i Nyborg Statsfængsel

Det grove overfald på en fængselsbetjent i Nyborg Statsfængslet sent i aftes er formentlig banderelateret, og fremgangsmåden med den afbrændte flugtbil tyder på, at det er nogen, der har prøvet det før.

Det siger efterforskningsleder Henrik Justesen fra Fyns Politi.

- Den forurettede ligger ude på sygehuset og er lige ved at blive undersøgt. Han skal selvfølgelig også afhøres, men er foreløbigt afhørt i nat , siger han. Hans tilstand er dog stabil.

Fængselsbetjenten har forklaret, at han kom kørende fra sit hjem til sin arbejdsplads i Nyborg Statsfængsel omkring kl. 22.45, hvor han skulle møde kl. 23. Da han steg ud af sin bil, blev han antastet af to hætteklædte mænd.

Se også: Politiet bekræfter: Fængselsbetjent skudt af maskeret gerningsmand

- De beordrer ham ned at ligge, og så skyder de ham to gange i benene. Og så sker der et eller andet - formentlig er der flere, der møder på arbejde, der gør, at de to mænd hopper ind i en bil, så der i alt er fire i bilen, og kører fra stedet, fortæller Henrik Justesen.

- Hvad siger de?

- Det er vist ikke det helt store, andet end at de beordrer ham ned at ligge.

- Taler de med accent?

- Man har en formodning om, at det er personer med anden etnisk herkomst end dansk. Fordi det har man set, at de to andre i bilen var. De to, der er ude, havde sorte hættetrøjer på. Han når ikke at se nogle ansigter, som han kan genkende fra tidligere indsættelser eller andet. Men det er selvfølgelig også noget af det, vi arbejder videre med, siger Henrik Justesen og fortæller, at der er forskelligt overvågning ved fængslet, som de skal i gang med at se igennem.

- Har han en formodning om, at det er benene, de ville ramme?

- Ja, det har han. Det er i hvert fald en formodning, at det var hans ben, de gik efter. Der er kun en, der skyder, siger politichefen og fortæller, at de ikke rørte ham, men bare beordrede ham ned at ligge.

Flugtbilen, en sort Opel Astra sedan med reg.nr, ZJ55476, der blev stjålet fra Trævægnet i Vissenbjerg mellem den 11. og 12. juli, blev omkring kl. 22.54 fundet i brand på Hjulbyvej - nærmere ved Hjulby Mose - syd for den fynske mortorvej.

Se også: Pind efter skyderi: Jeg vil ikke acceptere disse tilstande

Gerningsvåbnet er endnu ikke fundet.

- Heller ikke i den udbrændte bil?

- Det ved vi ikke endnu. Den er kørt til undersøgelse i Fredericia. Om der så i resterne ligger et våben, det må vi få at vide senere, når de begynder undersøgelserne.

- Er den fuldstændig udbrændt?

- Ja, det lyder det til. At 'man fejer resterne sammen', siger Henrik Justesen, der godt kan forstå, at et overfald som dette skaber utryghed, især også for fængselsbetjentene.

- Det ser vi med stor alvor på her hos politiet og efterforsker alt, hvad vi kan.

- Det at de står klar, da han møder ind, - antyder det et forudgående kendskab?

- Vi har en fornemmelse for, at det her godt kan være banderelateret, og de har måske også et kendskab til både skiftetider og alt muligt andet. Men hvad det er, hvem det er og hvorfor det er, det skal efterforskningen forsøge at klarlægge, siger Henrik Justesen, der ikke ønsker at kommentere formanden for Fængselsforbundet, Kim Østerbyes, udtalelser om, at overfaldet er begået af en navngivet bande.

- Det kan jeg ikke bekræfte eller afkræfte. Det må stå for hans egen regning. Jeg kan ikke sige andet end, at vi har en fornemmelse af, at det er banderelateret. Men hvem det er, det vil jeg slet ikke ind i. Det er alt for tidligt. Men jeg kan sige, at vi har en fornemmelse af, at det er noget banderelateret.

- Hvad bygger I det på?

- Det bygger jeg ud fra de oplysninger, vi har fra fængslesvæsnet i forvejen, siger han og vil ikke nærmere ind på, hvilke oplysninger der er tale om.

- Har det været en forudgående uoverensstemmelse mellem denne fængselsbetjent og nogle indsatte?

- Nej, ikke hvad vi ved af.

- Og hvad siger den udbrændte bil dig?

- Det er nogen, der har prøvet det før eller i hvert fald er meget bange for at blive opdaget. For det er ofte set før, at man brænder biler af, for så er der ikke meget at komme efter, siger Henrik Justesen.

Han vil gerne høre fra vidner, der har set noget ude omkring Hjulby, hvor flugtbilen blev sat i brand, ligesom de også gerne vil høre fra folk, der har set noget mystisk i Nyborg og omegn i tidsrummet omkring 22.30-23 og efter kl. 23. Eksempelvis nogen, der kører stærkt ad motorvejen, ligesom de også gerne vil høre fra folk, der har set noget i forbindelse med tyveriet af flugtbilen.

Politiet ved fortsat ikke, hvordan gerningsmændene kom videre fra Hjulby mose.

- Men der har formentlig holdt en bil, eller også har der været en ledsagerbil, siger han.